Η ανακοίνωση προτείνει μια νέα ενεργειακή στρατηγική με ορίζοντα το 2020. Αυτή στηρίζεται στην πρόοδο που έχει ήδη επιτευχθεί, προσδιορίζει τρόπους για την αντιμετώπιση νέων προκλήσεων και καθορίζει τα βήματα που πρέπει να γίνουν ώστε να επιτευχθούν οι μεσοπρόθεσμοι στόχοι της πολιτικής της ΕΕ. Η νέα ενεργειακή στρατηγική επικεντρώνεται σε 5 προτεραιότητες. Υλοποίηση μιας ενεργειακά αποδοτικής Ευρώπης. Ο υφιστάμενος δεσμός ανάμεσα στην οικονομική μεγέθυνση και την αυξανόμενη χρήση ενέργειας πρέπει να διακοπεί. Τα κτίρια και οι μεταφορές μπορούν να διαδραματίσουν σημαντικό ρόλο, ενώ οι δημόσιες αρχές πρέπει να δώσουν το παράδειγμα. Διασφάλιση της ελεύθερης διακίνησης της ενέργειας. Πρέπει να δημιουργηθεί μια πιο ενοποιημένη, διασυνδεδεμένη και ανταγωνιστική αγορά. Αυτό μπορεί να συμβεί με την πλήρη εφαρμογή της υπάρχουσας νομοθεσίας της ΕΕ και τη δρομολόγηση χαρτογράφησης που θα επιτρέψει στην ενέργεια να διακινείται από τη μια χώρα στην άλλη. Παροχή εξασφαλισμένης, ασφαλούς και προσιτής ενέργειας για πολίτες και επιχειρήσεις. Πολλοί χρήστες δεν γνωρίζουν τις ευκαιρίες που έχει να προσφέρει μια απελευθερωμένη αγορά ενέργειας. Μια πιο φιλική προς τον καταναλωτή πολιτική, βασισμένη στα οφέλη του ανταγωνισμού, θα καθιστούσε σαφή τα πλεονεκτήματα για τους καταναλωτές. Επέκταση της ηγετικής θέσης της Ευρώπης στην ενεργειακή τεχνολογία και καινοτομία. Χωρίς μια σημαντική τεχνολογική μεταστροφή, η ΕΕ δεν θα υλοποιήσει τις φιλοδοξίες της για το 2050 να απομακρύνει τους κλάδους της ενέργειας και των μεταφορών από τα ορυκτά καύσιμα. Το Στρατηγικό Σχέδιο Ενεργειακών Τεχνολογιών και οι 6 Ευρωπαϊκές Βιομηχανικές Πρωτοβουλίες (αιολική ενέργεια, ηλιακή ενέργεια, βιοενέργεια, ευφυή δίκτυα διανομής*, πυρηνική σχάση, δέσμευση και αποθήκευση άνθρακα*) αποσκοπούν να δώσουν ώθηση στην απαραίτητη καινοτομία. Εξασφάλιση ισχυρών διεθνών εταιρικών σχέσεων. Πολλές από τις προκλήσεις που αντιμετωπίζει η ΕΕ -κλιματική αλλαγή, πρόσβαση σε πετρέλαιο και φυσικό αέριο, ανάπτυξη τεχνολογίας, ενεργειακή απόδοση- είναι κοινές και σε άλλες χώρες. Η συνεργασία, με ισχυρή παρουσία της ΕΕ, θα βοηθήσει να βρεθούν ευκολότερα οι σωστές απαντήσεις.